Pozvánka na výstavu Huby jedlé, nejedlé a jedovaté
Vážení a milí priatelia,
srdečne vás pozývame na ďalšiu výstavu z cyklu výstav Fragmenty z prírody, ktorá sa uskutoční 9. septembra 2021 o 13.30 v zasadačke SKN na Štúrovej ulici v Levoči.
Tohto roku by sme vám radi v rámci XIX. ročníka predstavili naše huby v ich základnom delení na jedlé, nejedlé a jedovaté. Zoznámite sa napríklad so smrčkom jedlým, masliakom obyčajným, muchotrávkou končistou a tiež s ďalšími známymi zástupcami zaujímavej ríše húb. Budete mať možnosť spoznávať huby na základe modelov, ale predovšetkým živých exponátov spolu s ukážkami prostredia, v ktorom sa vyskytujú. Dozviete sa mnohé zaujímavé informácie o ich vzhľade, miestach výskytu, vlastnostiach a, samozrejme, aj o ich využití v našej kuchyni. Pokúsime sa vám sprostredkovať ríšu húb tak, ako ju možno nepoznáte a možno sa vzájomne obohatíme o svoje skúsenosti. Radi vám zodpovieme vaše otázky a verím, že pomôžeme aj dobrými radami. Tešíme sa na vás.
Eva Mauritzová, Slovenské múzeum ochrany prírody a jaskyniarstva Liptovský Mikuláš